**Előterjesztés**

**Bábolna Város Önkormányzat Képviselő-testületének 2014. február 5. napján tartandó rendkívüli testületi ülésére**

Előterjesztés címe és tárgya: Bábolna Város Önkormányzatának szabályzata Bábolna város településfejlesztésével és településrendezésével összefüggő partnerségi egyeztetésről

Tárgykört rendező jogszabályok:

* 314/2012. (XI. 8.) Korm. rendelet a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről

Tisztelt Képviselő-testület!

314/2012. (XI. 8.) Korm. rendelet 29. §-a alapján Bábolna Város Önkormányzatának rendelkeznie kell egy szabályzattal a település fejlesztésével és település rendezésével összefüggő partnerségi egyeztetésről. A Szabályzat tervezete jelen előterjesztés mellékletét képezi.

Kérem, hogy az előterjesztést megvitatni, valamint a mellékelt határozatot elfogadni szíveskedjenek, így eleget téve a jogszabályi kötelezettségnek.

Bábolna, 2014. február 4.

Dr. Horváth Klára

polgármester

**Határozati javaslat**

**……/2014. (II. 5.) sz. Képviselő-testületi határozat:**

Bábolna Város Önkormányzat Képviselő-testülete az előterjesztés mellékletét képező Bábolna város településfejlesztésével és településrendezésével összefüggő partnerségi egyeztetésről szóló szabályzatot az előterjesztésben foglaltak szerint elfogadja.

Határidő: azonnal

Felelős: polgármester

**Bábolna Város Önkormányzatának
szabályzata
Bábolna város településfejlesztésével és településrendezésével összefüggő partnerségi egyeztetésről**

I. Preambulum

1. Bábolna Város Önkormányzata (a továbbiakban: Önkormányzat) a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről 314/2012. (XI. 8.) Korm. rendelet 29. §-ában foglalt feladatának eleget téve megalkotja jelen szabályzatát (a továbbiakban: Szabályzat) Bábolna város településfejlesztésével és településrendezésével összefüggő partnerségi egyeztetésről.

2. A Szabályzat célja az, hogy Bábolna városban a településfejlesztési dokumentumok elfogadása, a településrendezési eszközök készítése, módosítása során alkalmazandó partnerségi egyeztetések (a továbbiakban: egyeztetés) szabályai rögzítésre kerüljenek, így biztosítva a széleskörű nyitottságot, a lakosság és a helyi szervezetek (a továbbiakban: partnerek) véleményének megismerését.

II. Az egyeztetésben résztvevők tájékoztatásának módja és eszközei

1. Az Önkormányzat az egyeztetési eljárásba az alábbi partnereket vonja be, illetve értesíti az egyeztetésről:

1. Bábolna város lakossága,
2. Bábolnán székhellyel, illetve telephellyel rendelkező vállalkozók, vállalkozások,
3. Bábolna közigazgatási területén székhellyel rendelkező civil szervezetek,
4. Bábolnán működő elismert egyházak.

2. A partnereket az Önkormányzat az egyeztetési eljárásról az alábbi módokon tájékoztatja:

1. hirdetmény kibocsátása,
2. indokolt esetben az 1. pont b)-d) alpontjaiban foglalt partnerek részére elektronikus levél vagy hivatalos úton megküldött levél,
3. különösen indokolt esetben Bábolnai Televízióban közzétett felhívás,
4. különösen indokolt esetben az Önkormányzat hivatalos lapjában, a Bábolnai Fórumban közzétett felhívás.

3. A partnereket az Önkormányzat az egyeztetési eljárásról az alábbi eszközökkel tájékoztatja:

1. egyeztetésről szóló tájékoztatót a Bábolnai Közös Önkormányzati Hivatal hirdetőtáblájában hirdetményként közzéteszi 15 napra,
2. egyeztetésről szóló tájékoztatót az Önkormányzat honlapján hirdetményként közzéteszi 15 napra,
3. az egyeztetésről felhívást jelentet meg a Bábolnai Televízióban,
4. az egyeztetésről felhívást jelentet meg a Bábolnai Fórumban.

III. A javaslatok, vélemények dokumentálásának, nyilvántartásának módja

1. A partnerek az egyeztetés közzétételét követő 15 napon belül fogalmazhatják meg javaslatukat, nyilváníthatnak véleményt írásban. A 15 napos határidő jogvesztő. A 15 napon túl érkező javaslatok, észrevételek nem vehetők figyelembe.

2. A javaslatokat, véleményeket hivatalos levélben, okirati formában kell eljuttatni a Bábolnai Közös Önkormányzati Hivatalba (a továbbiakban: Hivatal), ahol a javaslatokat, véleményeket a Hivatal iratkezelési szabályai szerint érkeztetik, majd tartják nyilván.

3. A beérkezett javaslatokat, véleményeket a Hivatal kezeli és 8 napos határidővel gondoskodik a döntéshozók és az eljárás egyéb érintettjei részére történő eljuttatásról.

4. A beérkezett javaslatokról, véleményekről az Önkormányzat által megbízott tervező köteles javaslatonként, véleményenként indokolással ellátott összefoglalót készíteni.

IV. Az el nem fogadott javaslatok, vélemények indokolásának módja, a dokumentálás, nyilvántartás rendje

1. Az Önkormányzat az általa el nem fogadott javaslatokról, véleményekről külön indokolással ellátott összefoglalót készít.

2. Az összefoglalót a Hivatal juttatja el az el nem fogadott javaslatokat, véleményeket megfogalmazó partnerek részére a javaslatokról, véleményekről való döntést követő 8 napos határidővel.

3. Az el nem fogadott javaslatokat, véleményeket a Hivatal az iratkezelési szabályai szerint tartja nyilván, gondoskodik az érintettek részére történő hozzáférhetőségről.

V. Az elfogadott koncepció, stratégia és településrendezési eszközök nyilvánosságát biztosító intézkedéseket.

1. Valamennyi elfogadott koncepció, stratégia és településrendezési eszköz nyilvánosságának biztosításáról a Hivatal gondoskodik, oly módon, hogy azokat a hatályba lépést követő 8 napon belül feltölti az Önkormányzat honlapjára.

2. Az elfogadott koncepció, stratégia és településrendezési eszköz hivatalos példánya a Hivatal ügyfélfogadási idejében személyesen is megtekinthető.

VI. Hatálybalépés.

Jelen Szabályzat 2014. február 6. napján lép hatályba és a folyamatban lévő ügyekre is alkalmazni kell.

**Kocsis Gábor dr. Horváth Klára**

jegyző polgármester

A Szabályzat Bábolna Város Önkormányzat Képviselő-testületének . számú határozatával került elfogadásra.

**Kocsis Gábor**

jegyző